Terningmoen leir

Terningmoen leir er en militærleir og garnison med tilhørende skyte- og øvingsområde på Vestad i Elverum. Leiren brukes i hovedsak av Hæren og Heimevernet og huser flere avdelinger. Historie 1600 til 1900-tallet Østoppland infanteriregiment ble opprettet i dette distriktet fra år 1657. Fra 1650-tallet ble det bygget befestninger i Elverumsområdet på begge sider av elveløpet: Christiansfjeld festning og etterhvert Terningen skanse og Grindalskansen ved vestsiden. Terningmoen som forsvarsanlegg ble først opprettet som ekserserplass for Østerdalens bataljon i Akershusiske infanteribrigade ca. år 1879. Etter denne tiden startet gradvis utbygging og arealutvidelse. 1900- og 2000-tallet I 1932 ble Skyteskolen og Vinterskolen for infanteriet slått sammen til Skyte- og vinterskolen for infanteriet (SVI) på Terningmoen, noe som igjen medførte byggevirksomhet. Leiren ble betraktelig utvidet under 2. verdenskrig og i etterkrigstiden. På starten av 1980-tallet flyttet Østoppland forsvarsdistrikt og Østoppland infanteriregiment nr. 5 sin stab til Terningmoen fra Regimentsgården i Elverum. Terningmoen ble standkvarter for Østoppland heimevernsdistrikt nr. 05. Terningmoen var også tidligere standkvarter blant annet for Oppland Regiment, Infanteriinspektoratet, infanterilinjen ved befalsskolen for Hærens Kampvåpen (BSKAMP), Kampvåpenets Utdanning og Kompetansesenter (KampUKS) og deler av FIST-H. I forbindelse med byggingen av flerbruksanlegget Terningen Arena i 2009/2010, ble et mindre areal av leiren solgt til fordel for flerbruksanlegget. Brann Natt til 9. februar 2010 ble tre lagerbygninger overtent og totalskadd. To av bygningene var depoter, som lagret full bekledning og militært utstyr til ca. 1000 soldater. Det tredje bygget var våpenlager og -verksted, samt kontorer for FLO. Bygg og det meste av materiell var å regne som totalskadd. Ingen av bygningene, som ble bygget i henholdsvis 1888, 1933 og 1943, hadde vernestatus. 2020-tallet Ved inngangen til 2020-tallet er leiren preget av tre utbyggingsperioder: Etableringsperioden sent på 1800-tallet, bygg fra 2. verdenskrig og bygg fra etterkrigstiden til i dag. Avdelinger Leiren huser: Heimevernsstaben (HVST) Opplandske Heimevernsdistrikt 05 (HV05) Hærens våpenskole (HVS) underavdelinger Forsvarets Vinterskole (FVS) Hærens skole for rekrutt- og fagutdanning (HSRF) Rekruttskolen for Hæren Kompani G (Kp. G) Andre underavdelinger NATO Centre of Excellence – Cold Weather Operations (COE-CWO) Administrativt foresatt avdeling (AFA-kontoret) Støttefunksjoner og administrative avdelinger: Cyberforsvaret Forsvarsbygg FLO Base Østerdalen Trenregimentet – som omfatter blant annet Kompani Østerdalen (Kp. Ø), som har ansvar for vakt og sikring, lærlinger og administrative stillinger. Trenregimentet har ansvaret for drift av leiren. Heimevernsstaben, som tidligere holdt til ved Akershus festning, ble i desember 2011 flyttet til Terningmoen. Staben på ca. 40 ansatte utgjør ledelsen for hele HV. Gardeskolen er Hans Majestet Kongens Gardes rekruttskole (Kp. 6). Rekruttene tilbringer ca. 2–3 måneder i leiren, før (de fleste) soldatene overføres til Huseby leir i Oslo, der de tilbringer resten av førstegangstjenesten som gardister. Denne avdelingen ble overført til Hærens skole for rekrutt- og fagutdanning januar 2021. Terningmoen var en del av Østerdal garnison, sammen med Rena leir frem til 2023 da de ble delt opp og fikk status som selvstendige garnisoner. Skytefelt Terningmoen har et stort skyte- og øvingsområde med flere skytebaner, som brukes mye av både av flere avdelinger i Forsvaret, politiet og sivilt for diverse skytetrening og øvelser, også for trening til internasjonale operasjoner. Landskytterstevnet ble arrangert her i 1990, 2000 og 2010. Det skulle også blitt arrangert her i 2021, men ble avlyst grunnet koronaviruspandemien. Fremtid Regjeringens forslag til langtidsplan for forsvarssektoren – Vilje til beredskap – evne til forsvar : Langtidsplan for forsvarssektoren –, som ble fremlagt i 2020, omfattet planer om å etablere en felles rekruttskole for hele Hæren på Terningmoen. Planen innebar en betydelig økning av personell i leiren om den ble realisert. I januar 2021 ble 6. Gardekompani flyttet over til Hærens skole for rekrutt- og fagutdanning, der går de under navnet Kompani G. Terningen Arena Terningen Arena er et flerbruksanlegg ligger ved Terningmoen. Målet med prosjektet Terningen Arena er å skape et flerbruksanlegg for idrett, kultur og næring, til bruk for alle. Det er også en målsetning at Elverum skal forsterkes som utdannings- og kompetansesenter, og at Høgskolen i Hedmark skal styrkes og videreutvikles i folkehelsebyen Elverum, med sine helse- og idrettsutdanninger. Høgskolen i Innlandet, Forsvaret, NAV og Hedmark fylkeskommune er noen av leietakerne på anlegget. Forsvaret har i Terningen Arena velferdskontor og treningsfasiliteter for tjenestegjørende. Trinn 1 ble ferdigstilt i desember 2010, og anlegget er siden blitt utvidet med blant annet flere utendørs idrettsfasiliteter. Referanser Eksterne lenker (en) Terningmoen – kategori av bilder, video eller lyd på Commons Terningmoen på Forsvarets nettsider Arkivert 7. august 2016 hos Wayback Machine. Terningen Arena Artikkel om Terningen Arena med fakta og historie. (no) «Terningmoen leir». Kulturminnesøk. Riksantikvaren – Direktoratet for kulturminneforvaltning.